**Kultūras ministrijas un Latvijas Pašvaldību savienības sarunas**

**PROTOKOLS**

**Nr.1**

Rīgā, 2022.gada 13.jūnijā

**Sarunas vada:**

Nauris Puntulis – kultūras ministrs

Gints Kaminskis – Latvijas Pašvaldību savienības priekšsēdis

**Sarunas protokolē:**

Baiba Mūrniece – Kultūras ministrijas Kultūrpolitikas departamenta direktore

**Piedalās:**

**Latvijas Pašvaldību savienības pārstāvji:**

Ināra Dundure – Latvijas Pašvaldību savienības padomniece izglītības un kultūras jautājumos

Rita Vectirāne – LPS Izglītības un kultūras komitejas vadītājas vietniece, Jelgavas valstspilsētas pašvaldības priekšsēdētāja vietniece

Atis Egliņš – Eglītis – LPS Izglītības un kultūras komitejas vadītājas vietnieks, Cēsu novada pašvaldības priekšsēdētāja vietnieks

Sandra Pētersone – Talsu novada domes priekšsēdētāja

Vita Paulāne – Ropažu novada domes priekšsēdētāja

Iveta Peipiņa – Latvijas Pašvaldību savienības padomniece reģionālās attīstības jautājumos

Aldis Ābele – Ventspils valstspilsētas izpilddirektors

Aija Mežale – Balvu novada pašvaldības deputāte

Mintauts Buškevics – Jelgavas pilsētas domes deputāts

Jolanta Borīte – Siguldas kultūras centra “Devons” un Siguldas kultūras centra vadītāja

Dace Reinkopa – Kuldīgas novada pašvaldības Kultūras nodaļas vadītāja

Andris Jankovskis – Dienvidkurzemes novada domes priekšsēdētāja vietnieks

Juris Jirgens – Liepājas valstspilsētas Kultūras pārvaldes vadītājs

Evija Celma – Rīgas valstspilsētas domes priekšsēdētāja biroja vadītāja

Atis Barinskis – Gulbenes novada Kultūras pārvaldes vadītājs

**Piedalās:**

**Kultūras ministrijas pārstāvji:**

Dace Vilsone – Kultūras ministrijas valsts sekretāre

Uldis Zariņš – Kultūras ministrijas valsts sekretāra vietnieks kultūrpolitikas jautājumos

Valts Ernštreits – kultūras ministra padomnieks kultūrpolitikas jautājumos

Linda Langenfelde – Kultūras ministrijas Arhīvu, bibliotēku un muzeju nodaļas eksperte

Signe Pujāte – Latvijas Nacionālā kultūras centra direktore

Andis Groza – Latvijas Nacionālā kultūras centra direktora vietnieks kultūrizglītības jautājumos

Sarmīte Pāvulēna – Latvijas Nacionālā kultūras centra Dziesmu un deju svētku tradīcijas saglabāšanas un attīstības nodaļas vadītāja

Jana Vērdiņa – Latvijas Nacionālā kultūras centra Vēsturisko zemju un nemateriālā kultūras mantojuma nodaļas vadītāja

Daina Markova – Latvijas Nacionālā kultūras centra XXVII Vispārējo latviešu Dziesmu un XVII Deju svētku izpilddirektore

Aija Tūna – Latvijas Nacionālā kultūras centra Programmas "Latvijas skolas soma" nodaļas vadītāja

**Darba kārtība:**

1.Kultūras ministrijas budžeta prioritātes 2023.gadā.

2.Aktuālais Latvijas Nacionālā kultūras centra īstenotajās darbības jomās.

2.1. Kultūrizglītības programma “Latvijas skolas soma”

2.2. Kultūrizglītība - profesionālās ievirzes izglītības iestāžu attīstība pēc administratīvi teritoriālās reformas

2.3. Latviešu vēsturisko zemju plāns. Rīcības virzieni un sadarbība ar pašvaldībām

2.4. Aktualitātes nemateriālā kultūras mantojuma jomā

3. Bibliotēku pakalpojumu pieejamība un kvalitāte apmeklētājiem ar redzes traucējumiem un funkcionālo lasītnespēju.

4. XXVII Vispārējie latviešu Dziesmu un XVII Deju svētki, to sagatavošanas statuss.

N.Puntulis ievadā, pateicoties par iespēju tikties klātienē Pašvaldību savienības telpās, vienlaikus pauž gandarījumu un apbrīnu par aizvadītajā nedēļā Tukuma Durbes estrādē un Alūksnes estrādē notikušajiem Dziesmu un Deju svētku ieskaņas pasākumiem. Vienlaikus ministrs uzsver paveikto darbu, lai tuvākajā laikā tiktu pieņemts Kultūras centru likums.

**1.**

**Kultūras ministrijas budžeta prioritātes 2023.gadā.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ziņo: Dace Vilsone, Kultūras ministrijas valsts sekretāre

*­­*

**N.Puntulis**: KM prioritātes kopš iepriekšējiem diviem gadiem ir nemainīgas, ieskaitot arī atalgojuma palielināšanu kultūras nozarē strādājošajiem. Viena no ministrijas pamatvērtībām ir programma “Latvijas skolas soma”, tāpat papildus finansējums būs nepieciešams Dziesmu un Deju svētku nodrošināšanai.

**D.Vilsone:** 2022.gada 1.martā Ministru kabinets ir apstiprinājis Kultūrpolitikas pamatnostādnes “Kultūrvalsts”. Pamatnostādņu mērķis ir ilgtspējīga un sabiedrībai pieejama kultūra nacionālas valsts attīstībai un indivīda izaugsmei. Tā īstenošanai definētas piecas prioritātes, kurās ministrija balstīs arī savu budžeta pieprasījumu: 1) sabiedrībai pieejams kultūras piedāvājums; 2) aktīva sabiedrības līdzdalība kultūras procesos; 3) kultūras mantojuma ilgtspējīga saglabāšana un izmantošana; 4) kultūras un radošo nozaru ilgtspējīga attīstība; 5) talantu ataudze un kultūras darbinieku profesionālā izaugsme.

Nolūkā nodrošināt prioritātes *Kultūras piedāvājuma pieejamība sabiedrībai* īstenošanu ministrijas uzmanības centrā ir programma “Latvijas skolas soma”, kurai paredzēti 3,5 miljoni *euro* ministrija pieprasīs papildus finansējumu 300 000 euro grāmatu iepirkumam bibliotēkās, 150 000 *euro* E-grāmatu bibliotēkas “3td.lv” pieejamības paplašināšana un Latvijas Nacionālās enciklopēdijas resursu papildināšanai, kā arī 200 000 *euro* audiogrāmatu, grāmatu Braila rakstā un vieglajā valodā nodrošināšanai.

**N.Puntulis:** Minētais grāmatu iepirkums un grāmatas Braila rakstā ir rezultāts VKKF programmai “Kultūrelpa”, kura parādīja nozīmīgu un nepieciešamu ceļu, kas jāturpina.

**D.Vilsone:** Kultūras mantojuma saglabāšana, atjaunošana un ilgtspējīga izmantošana jau ilgstoši ir viena no nozīmīgām ministrijas prioritātēm. Tās nodrošināšanai plānots pieprasīt šādu papildus finansējumu: Brīvības piemineklim un Rīgas Brāļu kapiem 597 000 *euro*; Nacionālās kultūras mantojuma pārvaldes īstenotajai kultūras pieminekļu konservācijas un restaurācijas programmai 1 miljons euro; Sakrālā mantojuma programmai 1,5 miljons *euro*; Rīgas Latviešu biedrības namam 1 milj. *euro*, kā arī ALTUM aizdevumu programmai kultūras pieminekļu privātīpašniekiem 1 miljonu *euro*.

**N.Puntulis**: pauž gandarījumu, ka pēc tik ilgiem laikiem ministrija ir atrisinājusi sarežģītu jautājumu, panākot, ka Brīvības pieminekļa īpašumtiesības ir nodotas valstij. Tas, protams, uzliek arī lielu atbildību. ALTUM programmas iecere kultūras pieminekļu īpašniekiem ir balstīta 2021. gadā veiksmīgi īstenotās ALTUM atbalsta programmas kultūras pasākumu organizēšanai labajā pieredzē. Tomēr uzsver, ka šī programma vēl ir ieceres skices stadijā.

**D.Vilsone:** attiecībā uz nemateriālo kultūras mantojumu jāņem vērā Valsts prezidenta rosinātais Latviešu vēsturisko zemju likums, kura īstenošanas nolūkā šobrīd Latvijas Nacionālais kultūras centrs strādā pie Latviešu vēsturisko zemju un kultūrvēsturisko kopienu dzīves telpas ilgtspējīgas attīstības plāna, kuram finansējumu Kultūras ministrija 2023.gadam pieprasīs 2 miljonus *euro.* Tāpat jārēķinās ar sadārdzinājumu XXVII Vispārējo latviešu Dziesmu un XVII Deju svētku rīkošanai, kura precīzais apjoms patlaban vēl tiek aprēķināts. Vienlaikus ministrija plāno metodisko atbalstu pašvaldībām un kopienām, kam papildus nepieciešamais finansējums būs 20 000 *euro.*

Kultūrizglītībā paredzētas jaunas aktivitātes, proti, attīstīt lasīšanas veicināšanas programmu pirmsskolas vecuma bērniem “Grāmatu starts”, kam papildus tiks pieprasīti 400 000 *euro*, tālākizglītības iespēju nodrošināšanai kultūras mantojuma iestādēm un kolektīvu vadītājiem būs nepieciešami papildus 101 937 *euro*, vidējās un profesionālās ievirzes kultūrizglītības pedagogu profesionālās pilnveides un tālākizglītības programmām - 50 000 *euro*, kā arī jaunu audzēkņu uzņemšanai profesionālajās vidējās izglītības programmās - 1 160 882 *euro*.

Atalgojums kultūras nozarē strādājošajiem ilgstoši ir bijis un turpina būt viena no nozares galvenajām prioritātēm. Tāpēc, lai nodrošinātu konkurētspējīgu atalgojumu kultūras nozarē nodarbinātajiem, papildus tiks pieprasīti 11 734 205 *euro*. Uzsver iniciatīvu, sākot ar jauno Dziesmu svētku ciklu, uzsākt arī jauno pašvaldībās strādājošo kolektīvu vadītāju atlīdzības metodi. Tāpēc ministrija jau šobrīd pieprasīs papildus 6,5 miljonus *euro* kolektīvu vadītāju atalgojumam, sākot no 2024.gada. Vienlaikus ministrija vēlas stiprināt radošo kapacitāti ar papildu finansējumu VKKF nodrošinātajām jaunrades stipendijām, pieprasot 700 000 *euro*.

**N.Puntulis**: Uzsver iecerēto pašvaldību kolektīvu vadītāju atalgojuma reformu, kas ir ļoti būtiska un kuru plānots uzsākt pēc pašreizējā Dziesmu un deju svētku cikla noslēguma.

**D.Vilsone:** jautājumā par *mediju politiku*, ir izvirzītas divas prioritātes, proti, Latgales mediju telpas stiprināšana, kam nepieciešamais papildu finansējums ir 400 000 *euro*, kā arī atbalsts kultūras medijiem - 71 144 *euro*.

**N.Puntulis**: pēdējo trīs gadu laikā Kultūras ministrija mediju politikas jomā ir paveikusi lielu darbu, sākot ar mediju likumu, SEPLP un NEPLP atdalīšanu, turpinot ar sabiedrisko mediju iziešanu no reklāmas tirgus un visbeidzot – Mediju atbalsta fonda finansējums pašreizējā ministra darbības laikā ir četrkāršojies.

**D.Vilsone:** arī sabiedrības integrācijas darbā ministrija ir izvirzījusi divus akcentus: Krievijas uzsāktā militārā iebrukuma Ukrainā rezultātā būtiski nepieciešams ir papildu finansējums latviešu valodas apmācībai bēgļiem - 4 miljoni euro. Līdz šim latviešu valodas apmācība bēgļiem īstenota tikai ar Patvēruma un migrācijas fonda atbalstu, ko finansē Eiropas Savienība.

**N.Puntulis**: uzsver savu strikto nostāju valsts valodas politikas jautājumos. Šajā gadījumā krievu valodas pašpietiekamība ir problemātiska, jo arī daudzi ukraiņu bēgļi, apzinoties, ka Latvijā sadzīvē pietiek arī ar krievu valodas zināšanām, latviešu valodu izvēlas nemācīties. Vēlas panākt Eiropas citās valstīs līdzīgu situāciju, kad saņemot uzturēšanās dokumentus, nākamajā dienā bēglis tiek uzaicināts uz valsts apmaksātiem valsts valodas kursiem.

**G.Kaminskis:** jau šobrīd valstij un pašvaldībām būtu nepieciešams vienoties par savstarpējām prioritātēm, kas ļautu kopā aizstāvēt nozari budžeta sarunās. Piekrīt N.Puntulim un D.Vilsonei, ka atbalsts Dziesmu un Deju svētkiem 2023.gadā ir prioritārs, tāpat kā atbalsts kolektīvu vadītāju atalgojumam.

**M.Buškevics**: pašvaldības jau šobrīd saistībā ar 2023.gada Dziesmu un deju svētkiem gaida informāciju par finansēm, naktsmītnēm, ēdināšanu, lai varētu rēķināties, plānojot nākamā gada budžetu.

**J. Borīte:** saistībā ar valsts un pašvaldību darbinieku atlīdzības sistēmu maiņu pēc 1.jūlija un Administratīvi teritoriālo reformu, ir divas būtiskas problēmas: 1) vairākās pašvaldībās tiek likvidēti kultūras nami, lai atalgojums būtu jāmaksā nevis kā kultūras iestādes vadītājam, bet kā speciālistam; 2) pēc ATR, apvienojoties vairākiem novadiem, vairs nav iespējams samaksāt kolektīvu vadītājiem pilnu algu.

**G.Kaminskis:** papildus pauž bažas, ka saistībā ar sadārdzinājumu un inflāciju, atalgojumu nodrošināt nebūs iespējams. Līdz ar to aicina apsvērt nepieciešamību atgriezties pie iepriekšējām iedzīvotāju ienākumu nodokļa proporcijām (80:20).

**Puses vienojas**: Pieņemt zināšanai kultūras ministra Naura Puntuļa un valsts sekretāres Daces Vilsones sniegto informāciju par Kultūras ministrijas 2023.gada budžeta prioritātēm, atzīstot par kopīgu prioritāti papildus finansējumu Dziesmusvētkiem un kolektīvu vadītāju atalgojumiem.

**2.**

**Aktuālais Latvijas Nacionālā kultūras centra īstenotajās darbības jomās.**

**2.1. Kultūrizglītības programma “Latvijas skolas soma”**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ziņo: Aija Tūna, LNKC programmas "Latvijas skolas soma" vadītāja

**A.Tūna:** Latvija ir otrā valsts pasaulē aiz Norvēģijas, kas īsteno valsts mērogā nodrošinātu kultūras pieejamības programmu skolēniem, mūsu gadījumā “Latvijas skolas somas” programmu. Pateicība par nozīmīgo atbalstu programmas ieviešanā un īstenošanā Latvijas Pašvaldību savienībai, tostarp koordinatoru tīkla izveidi, veiksmīgi risinātiem jautājumiem Covid-19 pandēmijas un administratīvi teritoriālās reformas laikā. Paldies, ka kopā turpinām īstenot kultūrizglītības programmu “Latvijas skolas soma”, kas nodrošina valsts apmaksātu iespēju skolēniem mācību procesa ietvaros regulāri iepazīt Latvijas kultūras vērtības un laikmetīgās izpausmes mūzikā, teātrī, dejā, cirkā, vizuālajā mākslā, kino, arhitektūrā, dizainā, materiālajā un nemateriālajā kultūras mantojumā, literatūrā un grāmatniecībā.

Kopumā valstī semestrī notiek vairāk nekā 377 tūkstoši kultūras norišu apmeklējumi, kas nozīmē, ka daļa skolēnu, pateicoties labai finanšu un satura plānošanai, pieredzējuši divas vai pat vairāk kultūras norises. Programmas “Latvijas skolas soma” pašvaldību koordinatoru loma ir būtiska programmas īstenošanā visā Latvijā. Vislabākie rezultāti ir tajās pašvaldībās, kurās koordinatori pārzina izglītības nozari, sadarbojas ar kultūras nozares speciālistiem, saņem atbalstu finanšu, juridiskajos un grāmatvedības jautājumos, kā arī nodrošina informācijas apriti ar izglītības iestādēm un regulāri sazinās ar programmas “Latvijas skolas soma” biroju.

Programma elastīgi reaģēja uz pandēmijas izaicinājumiem, sniedzot atbalstu ne vien skolēnu un skolotāju, bet arī ģimeņu emocionālajai veselībai.

Balstoties uz līdzšinējā sadarbībā gūto pieredzi programmas ’’Latvijas skolas soma” īstenošanā, rosinām kopīgi pievērst uzmanību šādiem jautājumiem:

* Kopīgi sniegt atbalstu pedagogiem – iekļaut informāciju par programmu dažādu mācību satura jomu pedagogu semināros, konferencēs utt.
* Pilnveidot sadarbību efektīvākai līdzekļu izmantošanai pašvaldības ietvaros, piemēram, skolu sadarbības veicināšana, koordinatoru lomas palielināšana.
* Veicināt izglītības un kultūras jomas speciālistu sadarbību programmas īstenošanā.
* Vairāk un mērķtiecīgāk izmantot vietējo un reģiona kultūrvietu un kultūras potenciālu – savus resursus piedāvājot plašāk citiem.
* Vecāku un plašākas sabiedrības informēšana – pārliecinošāka publicitāte skolu un novada līmenī.

**A. Mežale**: paldies “Skolas somai”, īpaši par patriotiskiem pasākumiem. Svarīga ir latgaļu valodas un kultūras kopšana, tāpēc rosina stiprināt tieši latviskās kultūras aspektus, izskatot iespēju izveidot jaunu programmu, kas veltīta reģionu kultūrai.

**A.Tūna:** kultūras mantojums ir viena no “Latvijas skolas somas” satura komponentēm, tomēr uzsver, ka pašdarbības kolektīvu iekļaušana šajā programmā nav paredzēta. Vienlaikus aicina pašiem būt aktīviem un rosināt, kā ar profesionālās mākslas palīdzību popularizēt konkrētus kultūras mantojuma aspektus ne vien tuvākajā apkārtnē, bet visā Latvijā.

**Puses vienojas:** Pieņemt zināšanai A.Tūnas sniegto informāciju un atzīt programmu “Latvijas skolas soma” par būtisku un nepieciešamu.

**2.1. Kultūrizglītība - profesionālās ievirzes izglītības iestāžu attīstība**

**pēc administratīvi teritoriālās reformas**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Ziņo: Andis Groza, LNKC direktora vietnieks kultūrizglītības jautājumos - Kultūrizglītības nodaļas vadītājs

**A.Groza:** Pēc administratīvi teritoriālās reformas ieviešanas profesionālās ievirzes kultūrizglītības programmu īstenošanas vietu skaits nav mainījies. Jaunās pašvaldības plāno skolu reorganizāciju. Ar gandarījumu atzīst, ka pandēmija nav mazinājusi skolu audzēkņu augstvērtīgo sniegumu.

2022. gada 1. aprīlī izsludināti grozījumi Profesionālās izglītības likumā, no kuriem būtiskākais:

Profesionālās ievirzes izglītība turpmāk jāveido saskaņā ar standartu (Valsts profesionālās ievirzes izglītības standarta apstiprināšana līdz 2023. gada 31. decembrim. *[PIL 23.panta 11.daļa, pārejas noteikumu 42.pants])*, izveidota Kultūras nozares un radošo industriju jomas nozares ekspertu padome *[PIL 12.panta 9.daļa]*, kuras darba koordināciju un komunikāciju veiks LNKC, Pirmssvētku dienās paredzētas īsākas mācību stundas (Mācību stundas ilgums pirms svētku dienām ir 30 minūtes) *[PIL 28.panta 4.daļa].*

Lai pilnveidoto profesionālās ievirzes saturu varētu uzsākt īstenot no 2023./2024. mācību gada, veicamas šādas darbības:

* jāizstrādā profesionālās ievirzes izglītības standarts (MK noteikumi) – darbs uzsākts, vēl turpināms sadarbībā ar IZM (Sporta ievirze);
* jāveido jauni programmu paraugi ‒ par pamatu ņemot KM darba grupas un reģionālo apspriežu rezultātu, kā arī pārskatot mācību sasniegumu vērtēšanas principus;
* izglītības programmu licencēšana 2022. gada II pusgadā ‒ uzsākts darbs ar VIIS sistēmas uzturētājiem par sistēmas pilnveidi licencēšanas procesa birokrātijas mazināšanai;
* jāprecizē kārtība profesionālās ievirzes izglītības iestāžu mākslā, mūzikā un dejā izglītības programmu īstenošanai atbilstoši standartam.

Ņemot vērā plānotās izmaiņas Pedagogu darba samaksas noteikumos, palielinot pedagogu zemākā mēneša darba algas likmi, un atsevišķos gadījumos - izglītības iestāžu reorganizācijas dēļ, tiks veikti papildinājumi trīspusējā līgumā (starp LNKC – izglītības iestādi – izglītības iestādes dibinātāju), palielinot valsts budžeta dotācija profesionālās ievirzes izglītības programmu īstenošanai. Arī izglītības iestāžu dibinātājiem no savas puses jāveic finansējuma palielinājums, kas ietver ne tikai finansējumu izglītības programmās nodarbināto pedagogu pedagoģisko likmju skaita apmaksai, bet arī samaksai par pedagogu papildu pienākumiem, pedagoga mēneša darba algas likmes palielināšanai, kā arī pedagoga profesionālās darbības kvalitātes piemaksām (14 %), lai nodrošinātu kvalitatīvu izglītības programmu turpmāku īstenošanu.

Audzēkņu skaita izmaiņas uz 2022. gada 1. septembri Valsts izglītības informācijas sistēmā jāveic līdz 10.septembrim.

Ņemot vērā, ka ir jauni izglītības iestāžu/programmu akreditācijas noteikumi, izglītības iestāžu dibinātājiem jāvērš uz vairākiem faktoriem kvalitatīvas izglītības programmas nodrošināšanā:

* telpu piemērotība un materiāltehnisko līdzekļu atbilstība;
* izglītības programmu pēctecība / Profesionālā ievirze nav interešu izglītība. Interešu izglītības ieteicamās formas - sagatavošanas klases, muzikālie un deju kolektīvi;
* izglītības programmu īstenošanas pārraudzība ‒ mācību plāna izpilde, pedagoģiskais sastāvs, grupu apvienošanas nosacījumu ievērošana;
* atbalsts izglītības iestādēm programmu īstenošanā (finansējums izstāžu, konkursu, koncertu, metodisko centru apmeklējumam, materiāltehniskajam nodrošinājumam).
* Vienlaikus atzinīgi vērtējam izglītības iestāžu dibinātāju savlaicīgu un atbalstošu rīcību kvalitatīva izglītības procesa un epidemioloģisko drošības nosacījumu nodrošināšanai Covid-19 pandēmijas laikā.

LNKC tīmekļvietnē ir pieejami jauni digitālie mācību un metodiskie materiāli gan mūzikas, gan mākslas un dizaina izglītības programmu apgūšanai.

Plašāk par jaunā mācību gada aktualitātēm izglītības iestāžu vadītājus plānots informēt 2022. gada 26. augustā ikgadējā Latvijas mūzikas un mākslas skolu vadības sanāksmē.

**G.Kaminskis:** vērš uzmanību, ka algojuma jautājumā bīstama tendence ir nepietiekamo budžeta finansējumu prasīt no pašvaldībām. Tāda pati situācija ir sportā. Pedagogu atalgojumu lūdz nodrošināt valstij, iestāžu uzturēšanu nodrošinās pašvaldība.

**Puses:** pieņem zināšanai A.Grozas sniegto informāciju par profesionālās ievirzes kultūras izglītības iestāžu attīstību pēc administratīvi teritoriālās reformas.

**2.3.** **Latviešu vēsturisko zemju plāns. Rīcības virzieni un sadarbība ar pašvaldībām. 2.4. Aktualitātes nemateriālā kultūras mantojuma jomā.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ziņo: Jana Vērdiņa, LNKC Vēsturisko zemju un nemateriālā kultūras mantojuma nodaļas vadītāja

**J.Vērdiņa:** Turpinās Latviešu vēsturisko zemju plāna izstrāde, paredzēti semināri pašvaldību darbiniekiem par plānā ietvertajiem uzdevumiem. Plāns paredz atbalsta mehānismus latviešu vēsturisko zemju kontekstā nozīmīgiem pasākumiem (piemēram, vēsturisko zemju kongresiem), nozīmīgu arhitektūras u.c. objektu un vietu atjaunošanai un vides attīstībai.

Plāna mērķis ir veicināt latviešu vēsturisko zemju iedzīvotāju kopējo apziņu, identitāti un piederību Latvijai un garantēt latviešu vēsturisko zemju kultūrvēsturiskās vides un kultūrtelpu saglabāšanu un ilgtspējīgu attīstību.

Mērķa sasniegšanai plānā noteikti trīs rīcības virzieni:

* Latviešu vēsturisko zemju identitāšu un kultūrtelpu attīstības jautājuma nozīmīguma apzināšanās veicināšana;
* Latviešu vēsturisko zemju iedzīvotāju kopējās apziņas, identitātes un piederības Latvijai veicināšana;
* Latviešu vēsturisko zemju kultūrvēsturiskās vides un kultūrtelpu saglabāšana un ilgtspējīga attīstība.

Plānots, ka tuvākajā laikā plāns tiks nodots Vēsturisko zemju padomei – izvērtēšanai un papildināšanai. Šobrīd tiek domāts par to, ka pašvaldībām savos plānošanas dokumentos būs jāņem vērā Vēsturisko zemju likums. Jautājumos par plāna īstenošanu pašvaldībām tiks sniegts metodiskais atbalsts. Vērš uzmanību, ka būs pieejams arī finansiāls atbalsts.

Nemateriālā kultūras mantojuma jomā – ir noslēgusies pieteikumu pieņemšana Nemateriālā kultūras mantojuma sarakstam, saņemti 5 pieteikumi. Tuvākajā laikā tos vērtēs Nemateriālā kultūras mantojuma padome.

Pašvaldībām ir iespēja Latvijas Nacionālajā kultūras centrā pieteikties izstādes “Saimes galds” izvietošanai savās telpās – četros gados Latvijas Nemateriālā kultūras mantojuma sarakstā iekļautas ir 24 vērtības, ar kurām apmeklētāji tagad var iepazīties scenogrāfes Patrīcijas Baltiņas veidotajā ekspozīcijā.

**V. Ernštreits:** Vēsturisko zemju likuma iedzīvināšana šobrīd ir viens no lielākajiem izaicinājumiem Kultūras ministrijai un pašvaldībām. Likums iezīmē, ka Latvija un latviskums veidojas kā katras novada savdabības summa. Identitāte un novadu savdabība skar pilnīgi visas jomas Latvijā. Gluži kā Valsts valodas likums. Plāna veidošanas procesā ļoti svarīgi būs veidot horizontālo sadarbību. Uzdevums rūpēties par Vēsturisko zemju padomi un sagatavot plānu likuma īstenošanai ir Kultūras ministrijai, bet te ļoti nepieciešama dziļa pašvaldību iesaiste, sniedzot palīdzību horizontālās politikas veidošanā un attīstot izpratni sabiedrībā un institūcijās. Uz minēto 2 miljonu *euro* finansējumu vajadzētu raudzīties nevis kā uz noteiktu skaitli, jo mēs nezinām patiesās izmaksas, bet gan kā pirms plāna veidošanas veikto prognozi, kura varētu mainīties uz augšu. Ne velti Vēsturisko zemju padomē ir gandrīz viss Ministru kabinets, izņemot Aizsardzības ministru un premjerministru.

**I. Peipiņa**: apliecina, ka darba grupā, izstrādājot vēsturisko zemju plānu, bijis daudz diskusiju. Nozaru ministrijas nevēlas uzņemties aktīvu darbu. Daudz uzdevumu būs paredzēts pašvaldībām. Tāpēc Latvijas Pašvaldību savienība EEZ/Norvēģu finanšu instrumenta atbalstītā projekta ietvarā ir izveidojusi sadarbības tīklu, kas skar vēsturisko zemju jautājumu. Šī likuma ieviešana būtu nepieciešama administratīvā struktūra, bet likuma darbību varētu izvērtēt pēc vismaz trīs gadu darba. Uzskata, ka pēc iespējas jānoņem administratīvais slogs pašvaldībām.

**I.Dundure**: pateicas LNKC par ļoti labo sadarbību.

**D.Reinkopa**: vēlētos uzzināt, kāds ir iepriekš veiktās ideju apkopošanas rezultāts. Īpaši uzsver Suitu novada intereses. Tāpat būtu svarīgi, ja zemju likuma priekšlikumus ņemtu vērā, plānojot ES fondu finansējuma nākamo periodu.

**V.Ernštreits:** saņemti vairāk nekā 500 dažādi priekšlikumi. Tie ir sadalīti pa nepieciešamajiem atbalsta mehānismiem, sagatavojot plānu.

Uz **A.Ābeles** jautājumu, kad ar vēsturisko zemju plānu iepazīstinās pašvaldības, **V.Ernštreits** atbild, šobrīd pašvaldību pārstāvji strādā darba grupā, ka arī Vēsturisko zemju padomē darbosies pašvaldību pārstāvji, kā arī 27.jūnijā plānota pirmā padomes sēde, pēc kuras visdrīzākajā laikā iecerēts pašvaldībām izsūtīt plāna projektu.

**Puses vienojas:** Pieņemt zināšanai sniegto informāciju par Latviešu vēsturisko zemju plānu un aktualitātēm nemateriālā kultūras mantojuma jomā.

**3. Bibliotēku pakalpojumu pieejamība un kvalitāte apmeklētājiem ar redzes traucējumiem un funkcionālo lasītnespēju.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ziņo: Uldis Zariņš, Kultūras ministrijas valsts sekretāra vietnieks kultūrpolitikas jautājumos

**U.Zariņš:** bibliotēku pakalpojumu pieejamība un kvalitāte apmeklētājiem ar redzes traucējumiem un funkcionālo lasīt nespēju ir bijusi ministrijas uzmanības lokā pēdējos četrus gadus, balstoties gan Valsts kontroles, gan Finanšu ministrijas aicinājumos pārskatīt bibliotēku sistēmu Latvijā.

Pašvaldību publiskajās bibliotēkās ievērojami palielinājies pieprasījums pēc informācijas resursiem pielāgotā formātā un tiek nodrošināta pakalpojumu pieejamība iedzīvotājiem ar redzes traucējumiem un funkcionālo lasītnespēju. Pašvaldību publisko bibliotēku lietotāju pieprasījums pēc izdevumiem pielāgotā formātā: 2017.gadā 748 izdevumi, 2021.gadā 8506 izdevumi.

Pašvaldību publisko bibliotēku mērķgrupas loka paplašināšanos nosaka Eiropas Parlamenta un Padomes 2017.gada 13.septembra Direktīvu (ES) 2017/1564 par dažiem atļautiem konkrētu ar autortiesībām aizsargātu darbu un blakustiesību objektu izmantošanas veidiem tādu personu interesēs, kas ir neredzīgas, ar redzes traucējumiem vai ar drukas lasītnespēju citu iemeslu dēļ.

03.05.2022 MK sēdē (MK rīkojums Nr. 311) pieņemts Konceptuālais ziņojums par bibliotēku nozares politikas īstenošanas pasākumiem. Ar 2023.gadu tiek veikta Latvijas Neredzīgo bibliotēkas reorganizācija, pārskatot tās funkcijas un uzdevumus un daļu tās struktūrvienību un bibliotekāro apkalpošanas funkciju un uzdevumu nododot pašvaldību publiskajām bibliotēkām.

Iespējams pārskatīt un optimizēt pakalpojumu sniegšanu, ņemot vērā lietotāju vajadzības.

Pašvaldībām filiālbibliotēku (Daugavpilī, Liepājā, Jelgavā, Rēzeknē, Ventspilī, Cēsīs, Balvos) uzturēšanai paredzēts valsts budžeta transferta finansējums. Reģiona galvenajām bibliotēkām tiek nodrošināti atbalsta pasākumi pakalpojumu kvalitātes un pieejamības uzlabošanā iedzīvotājiem ar redzes traucējumiem un funkcionālo lasītnespēju.

Latvijas Neredzīgo bibliotēka veic pielāgotās literatūras un citu pielāgoto formātu darbu sagatavošanu un reproducēšanu, patapinot tos pašvaldību bibliotēkām. Pašvaldībām nav jāiegulda līdzekļi krājuma veidošanai pielāgotā formātā.

Latvijas Neredzīgo bibliotēka ilgtermiņā nodrošina metodisko un konsultatīvo atbalstu pašvaldību bibliotēkām cilvēku ar redzes traucējumiem un funkcionālo lasītnespēju apkalpošanā.

Uzdevumi bibliotēkām:

* identificēt, apzināt un uzrunāt iedzīvotājus ar redzes traucējumiem un funkcionālo lasītnespēju;
* aktivizēt sadarbību ar LNerB;
* attīstīt sadarbību ar citām pašvaldības teritorijā esošajām iestādēm un institūcijām (medicīnas iestādēm, sociālās aprūpes centriem un izglītības iestādēm), lai nodrošinātu iedzīvotājiem ar redzes traucējumiem un funkcionālo lasītnespēju piekļuvi informācijas resursiem;
* stiprināt darbinieku profesionālo kapacitāti.

Jautājumā, vai tā būs jauna funkcija pašvaldību publiskajām bibliotēkām, uzsver, ka ikvienas bibliotēkas pienākums ir radīt iespēju bibliotēkas lietotājiem izmantot bibliotēku pakalpojumus neatkarīgi no viņu fiziskā stāvokļa, kā arī veidot atbilstošu bibliotēkas lietošanas aprīkojumu personām ar kustību un redzes traucējumiem (Bibliotēku likums). Pašvaldību publiskajām bibliotēkām netiek uzlikta jauna funkcija, bet iedzīvotājiem ar redzes traucējumiem un funkcionālo lasītnespēju tiek paplašinātas  iespējas saņemt pakalpojumus jebkurā bibliotēkā.

**Rita Vectirāne**: vai finanšu resursiem plānots terminēts līgums, vai arī dotācija pašvaldībām bez termiņa?

**U.Zariņš:** finansējums ir iezīmēts kā bāzes finansējums bez termiņa.

**V.Paulāne:** paldies Kultūras ministrijai un Lindai Langenfeldei par profesionālo darbu. Paveiktais ir liels atbalsts bibliotēkām, un šobrīd no bibliotēkām pašām atkarīgs, kā tas tiks īstenots.

**I.Dundure**: svarīgi ir panākt, lai finansējums ir ilglaicīgs. Paldies par rezultātu.

**A.Ābele:** būtībā tomēr runa ir par neredzīgo bibliotēku tīkla likvidāciju. Aicina, realizējot šo reformu, no tā izvairīties. Pauž bažas, ka neredzīgo lasītāju apkalpošanas darbā varētu būt pārrāvums.

**U.Zariņš**: Kultūras ministrijas kolēģi tuvākajā laikā apciemos visas pašvaldības bibliotēkas, lai pārrunātu neskaidros jautājumus.

**Puses vienojas:** pieņemt zināšanai sniegto informāciju par bibliotēku pakalpojumu pieejamību un kvalitāti apmeklētājiem ar redzes traucējumiem un funkcionālo lasītnespēju.

**4.**

**XXVII Vispārējie latviešu Dziesmu un XVII Deju svētki, to sagatavošanas statuss.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ziņo: Sarmīte Pāvulēna, LNKC Dziesmu un deju svētku tradīcijas saglabāšanas un attīstības nodaļas vadītāja, Daina Markova, XXVII Vispārējo latviešu Dziesmu un XVII Deju svētku izpilddirektore

**S.Pāvulēna:** informē par svētku norises laiku – 30.06.2023 – 09.07.2023, Svētku nedēļas ietvaru – ceremoniālām norisēm, koprepertuāra norisēm, norisēm dalībniekiem, tradicionālās kultūras norisēm, citu mūzikas/mākslas jomu norisēm, kā arī tradīcijas vērtību stiprinošiem pasākumiem. Šobrīd notiek darbs, lai visus pasākumus piepildītu ar saturu.

**V.Paulāne:** aicina uz sarunu LNKC, lai apsvērtu iespēju jau nākamajos Dziesmu un deju svētkos, vai Skolēnu Dziesmu un deju svētkos iekļaut atsevišķu akordeonistu koncertu.

**S.Pujāte:** Dziesmusvētki pirmkārt balstās uz tradīcijām, tāpēc šāds ierosinājums būtu rūpīgi jāpārdomā. Nākamā gada svētki iezīmējas ar papildus nepieciešamo finansējumu. Aicina ņemt vērā izmaksas uz vienu dalībnieku, kas šoreiz būs tik izaicinošas, ka ar papildu dalībnieku iesaistīšanu jābūt piesardzīgiem. Pieņem zināšanai šādu ideju, lai to turpmākajā darbā varētu izvērtēt. Vienojas sazināties ar Sarmīti Pāvulēnu.

**D.Markova** informē par 2022. gadā veicamajiem darbiem:

1. Izstrādāts Svētku plāna projekts. Pēc Covid-19 daļēji atjaunota amatierkustības darbība: lielajās koprepertuāra nozarēs darbību atsākuši - koros 10 000 no 13 000 dziedātāju, deju grupās 16 000 no 18 000 dejotāju. Ir saglabāts tradicionālais koordinatoru modelis, pirmā sanāksme paredzēta oktobrī.

2. Apzināta situācija ar naktsmītnēm dalībniekiem Rīgā. MK rīkojumā paredzēts, ka naktsmītnēs jābūt ugunsdrošības signalizācijai un balss apskaņošanas ierīcēm. Drošības protokols šobrīd ir sagatavošana ir procesā. Ugunsdzēsēji aprēķina arī pieļaujamo personu skaitu vienā skolā.

3. Uzsākts darbs pie dalībnieku ēdināšanas plānošanas un sabiedriskā transporta izmantošanas- izveidota starpnozaru darba grupa.

4. Uzsākta dalībnieku elektroniskās reģistrēšanās sistēmas izstrāde.

5. Notiek biļešu modeļa izstrāde. Tika izvērtēti divi biļešu tirdzniecības modeļi, no kuriem viens ietvēra iespēju izlozēt tiesības iegādāties biļetes uz svētku lielajiem koncertiem Mežaparkā un Daugavas stadionā, bet otrs paredzēja tradicionālo biļešu tirdzniecības modeli arī uz lielajiem pasākumiem. Tomēr abos modeļos jaunums būtu pakāpenības princips. Proti – biļetes uz pasākumiem tiek laistas tirdzniecībā pakāpeniski vairāku dienu laikā. Tomēr pieņemts lēmums dažādu tehnisku šķēršļu un risku, tostarp drošības risku dēļ, biļetes tirgot tradicionālajā modelī, ieviešot minēto jauninājumu – pakāpenisku biļešu tirdzniecības uzsākšanu uz Svētku pasākumiem.

6. Turpinās darbs pie svētku budžeta, ņemot vērā cenu paaugstināšanos.

7. Operatīvā vadības grupa darbu uzsāks 2022.gada oktobrī, rīcības komiteja – 2022.gada septembrī.

No Rīgas domes ir saņemta informācija, ka ņemot vērā ceļu infrastruktūras remontus, būs sarežģīta dalībnieku pārvietošanās.

**A.Mežale:** vai ir iespēja, ka viena novada dalībnieki nevarēs apmesties vienā iestādē? Aicina attālākiem novadiem piešķirt lielāku finansējumu. Ņemot vērā izmaksu dēļ ierobežotās iespējas nokļūt Rīgā, ļoti svarīgi ir nodrošināt svētku translāciju TV.

**D.Markova:** apliecina, ka var būt situācija, ka novada kolektīviem būs jāuzturas dažādās vietās. Izdevumu sistēmu veidos aprēķinās, izprotot katra konkrēto situāciju. Translācijas tiks nodrošinātas maksimāli.

**A.Ābele:** iepriekšējos Dziesmusvētkos ir bijušas problēmas ar sadzīves apstākļiem – dušu un tualešu nepietiekamību. Vai ir domāts par pārvietojamām dušām un tualetēm?

**D.Markova**: šāda problēma ir identificēta un tā ir jāaktualizē.

**G.Kaminskis:** aicina Dziesmu un deju svētku izdevumos minēt ne tikai valsts ieguldījumu (6,5 miljoni + 3.2 miljoni), bet arī pašvaldību finansējumu, jo pašvaldības Dziesmusvētku norisē iegulda ļoti daudz.

**D.Markova:** apliecina, ka ļoti svarīgi ir zināt kopējo finansējumu un patiesās izmaksas uz vienu dalībnieku

**S.Pētersone**: paldies par darbu visiem jau tagad, par iedziļināšanos un lielo atdevi. Jau šobrīd redzētais un dzirdētais ir iedvesmojošs.

**Puses vienojas:** Pieņemt zināšanai sniegto informāciju par XXVII Vispārējie latviešu Dziesmu un XVII Deju svētku sagatavošanas procesu.

Kultūras ministrs  (*paraksts)* N.Puntulis

Latvijas Pašvaldību savienības priekšsēdis (*paraksts*) G.Kaminskis